和常父湖州界中
作者：孔平仲
朝代：宋

paragraphs: 常民踏車將納水，今民踏車將出水。
大田不復見溝塍，洪潦汗漫來千里。
昨在會稽固已聞，湖州春雨夏不止。
吹堤卷石冒城郭，餘波之潴此乃是。
至今蒲蠃在民屋，冢樹伐盡生葭葦。
茅簷破漏不暇完，父子煢煢瘦相倚。
西風摇落天地秋，下汙上萊無所收。
新田今已不可種，問民出水將安求。
水乾魚蝦或易得，且以咀嚼充饑喉。
貧者往往鬻兒女，征徭紛紛復不休。
我從農夫遺斗米，自顧飽食誠堪羞。
四方近日苦窮乏，嗟我有意奚能周。